stanford-oval/wikipedia huggingface dataset:
Leonardo da Vinci
Leonardo havainnoijana, tieteilijänä ja keksijänä > Päiväkirjat

Renessanssin humanismi ei nähnyt tiedettä ja taidetta toisiaan poissulkevina aloina, ja Leonardon tutkimukset tieteessä ja tekniikassa ovatkin yhtä vaikuttavia kuin hänen taiteensa. Ne on tallennettu muistikirjoihin, jotka koostuvat noin 13 000 sivusta muistiinpanoja ja piirustuksia ja joissa taide ja luonnonfilosofia (modernin tieteen edeltäjä) sulautuvat toisiinsa. Leonardo kirjoitti ja ylläpiti muistiinpanoja päivittäin koko elämänsä ajan tehdessään havaintoja häntä ympäröivästä maailmasta.
Päiväkirjat on kirjoitettu pääosin peilikuvakirjoituksella. Sen käyttö saattoi johtua pikemminkin käytännön tarkoituksenmukaisuudesta kuin tarpeesta salata kirjoituksia, toisin kuin usein on ehdotettu. Koska Leonardo kirjoitti vasemmalla kädellään, hänelle oli todennäköisesti helpompaa kirjoittaa oikealta vasemmalle musteen tahriutumisen välttämiseksi.
Hänen muistiinpanoihinsa ja piirustuksiinsa kuuluu valtava määrä erilaisia kiinnostuksen kohteita ja päähänpinttymiä, joista jotkut ovat hyvinkin arkisia, kuten kauppalistoja tai luetteloita henkilöistä, jotka olivat hänelle velkaa, ja jotkut kiehtovia, kuten siipien tai veden päällä kävelyyn tarkoitettujen kenkien suunnitelmia. Muistiinpanoissa on maalausten kompositioita, tutkielmia niiden yksityiskohdista ja laskosten kuvaamisesta, luonnoksia kasvoista ja tunteista, eläimistä, vauvoista, piirroksia dissektioista, kasveista, kivimuodostelmista, pyörteistä, sotakoneista, helikoptereista ja arkkitehtuurista.
Päiväkirjat koostuivat alun perin erityyppisistä ja -kokoisista irrallisista papereista ja ne jaettiin Leonardon kuoleman jälkeen hänen ystävilleen. Ne ovat päätyneet merkittäviin kokoelmiin, kuten Windsorin linnan kuninkaalliseen kirjastoon, Louvreen, Biblioteca Nacional de Españaan, Victoria and Albert Museumiin, Biblioteca Ambrosianaan Milanossa, jossa säilytetään kaksitoistaosaista Codex Atlanticusta, ja British Libraryyn Lontoossa. Viimeinen on laittanut valikoiman BL Arundel MS 263 -muistikirjasta Internetiin. Codex Leicester on Leonardon ainoa yksityisomistuksessa oleva tieteellinen teos. Sen omistaa Bill Gates, ja sitä esitellään kerran vuodessa maailman eri kaupungeissa.
Leonardon päiväkirjat on nähtävästi tarkoitettu julkaistaviksi, sillä monet irtolehdet on muotoiltu ja järjestelty julkaisemista helpottavalla tavalla. Monissa tapauksissa yksi aihe, esimerkiksi ihmisen sikiön sydän, käsitellään yksityiskohtaisesti sekä sanoin että kuvin yhdellä paperilla. Ei tiedetä, miksi niitä ei julkaistu Leonardon elinaikana.
Leonardo havainnoijana, tieteilijänä ja keksijänä > Tieteellinen tutkimus

Leonardo lähestyi tiedettä havainnoiden: hän yritti ymmärtää ilmiöitä kuvailemalla ja jäljentämällä niitä mahdollisimman yksityiskohtaisesti, eikä hän painottanut kokeita tai teoreettisia selityksiä. Koska hänellä ei ollut muodollista koulutusta latinassa ja matematiikassa, ajan oppineet eivät juuri välittäneet hänen tekemästään tieteellisestä työstä, vaikka hän opetteli itsenäisesti latinaa. 1490-luvulla hän opiskeli matematiikkaa Luca Paciolin ohjauksessa ja laati sarjan piirroksia säännöllisistä kolmiulotteisista kappaleista kehikkomuodossa. Ne kaiverrettiin Paciolin kirjaan Divina Proportione, joka julkaistiin vuonna 1509.
Päiväkirjojensa sisällöstä päätellen Leonardo vaikuttaa suunnitelleen tutkielmasarjan julkaisemista erilaisista aiheista. Kardinaali Louis D’Aragonin sihteerin vieraillessa hänen luonaan vuonna 1517 sihteerin sanotaan nähneen koherentin tutkielman anatomiasta. Leonardon oppilas Francesco Melzi keräsi osia hänen anatomiaa, valoa ja maisemaa käsittelevästä työstään julkaistavaksi. Ne julkaistiin lopulta nimellä ”Leonardo da Vincin tutkielma maalauksesta” Ranskassa ja Italiassa vuonna 1651 ja Saksassa vuonna 1724 klassismin ajan taidemaalarin Nicholas Poussinin kaiverruksin, jotka perustuvat Leonardon piirroksiin. Arassen mukaan tutkielman ansioista Leonardo nähtiin ”Ranskan akateemisen taideajattelun edeltäjänä” – siitä otettiin Ranskassa viidenkymmenen vuoden aikana 62 painosta.
Leonardo havainnoijana, tieteilijänä ja keksijänä > Anatomia

Leonardo sai muodollista koulutusta ihmisen anatomiassa, kun hän aloitti oppipoikasuhteen Andrea del Verrocchioon, joka vaati kaikkien oppilaidensa opiskelevan anatomiaa. Taiteilijana hänestä tuli pian ”topografisen anatomian” mestari, ja hän piirsi tutkielmia lihaksista, jänteistä ja muista näkyvistä anatomisista piirteistä.
Menestyneenä taiteilijana hän sai luvan tehdä ruumiinavauksia ihmisille Santa Maria Nuovan sairaalassa Firenzessä ja myöhemmin sairaaloissa Milanossa ja Roomassa. Vuosina 1510–1511 hän teki tutkimuksiinsa liittyvää yhteistyötä lääkäri Marcantonio della Torren kanssa, ja he laativat yhdessä anatomiaa käsittelevän teoksen, johon Leonardo piirsi yli 200 kuvaa. Se julkaistiin vasta vuonna 1680 (161 vuotta hänen kuolemansa jälkeen) nimellä ”Tutkielma maalauksesta”.
Leonardo piirsi useita tutkimuksia ihmisen luurangosta ja sen osista sekä lihaksista ja jänteistä, sydämestä ja verenkiertojärjestelmästä, sukupuolielimistä ja muista sisäelimistä. Hän teki yhden ensimmäisistä tieteellisistä piirroksista sikiöstä kohdussa. Taiteilijana Leonardo havainnoi tarkasti ja tallensi iän ja tunteiden vaikutuksia ihmisen fysiologiaan ja tutki erityisesti raivon ilmentymiä. Hän piirsi myös useita hahmoja, joilla oli merkittäviä epämuodostumia kasvoissaan tai jotka näyttivät sairailta.
Hän tutki ja piirsi myös monien muiden eläinten anatomiaa tehden ruumiinavauksia lehmille, linnuille, apinoille, karhuille ja sammakoille ja vertaili niiden anatomista rakennetta ihmiseen. Hän teki myös useita tutkimuksia hevosista.
Leonardo havainnoijana, tieteilijänä ja keksijänä > Tekniikka ja keksinnöt

Elinaikanaan Leonardoa arvostettiin insinöörinä. Kirjeessään Ludovico il Morolle hän väitti kykenevänsä rakentamaan kaikenlaisia koneita sekä kaupungin suojelemiseksi että piiritystarkoituksiin. Kun hän pakeni Venetsiaan vuonna 1499, hän löysi töitä insinöörinä ja kehitteli siirrettävien barrikadien järjestelmän kaupungin suojelemiseksi hyökkäykseltä. Hänellä oli myös suunnitelma Arno-joen virtauksen muuttamiseksi, jotta se tulvisi Pisaan. Hänen päiväkirjoissaan on lukematon määrä keksintöjä, sekä käytännöllisiä että epäkäytännöllisiä. Niihin kuuluu soittimia, hydraulisia pumppuja, kampimekanismeja, mörssärin ammuksia ja höyrykanuuna.
Leonardo laati Milanossa 1490-luvulla periaatepiirroksen sisäkkäin kiertyvistä kaksoiskierreportaista, joista toinen voitiin varata nousemista ja toinen, edellisen ympärille kiertyvä, laskeutumista varten. Näitä rakennettiin 1500-luvulla todennäköisesti juuri hänen innoittaminaan useisiin linnoihin, kuten esimerkiksi Blois’han ja Chambordiin.
Vuonna 1502 Leonardo teki piirroksen yksijännevälisestä 240 metriä pitkästä sillasta osmanien sulttaani Bayezid II:lle Istanbuliin. Sillan oli tarkoitus ylittää Kultainen sarvi, lahti Bosporinsalmen suulla. Bayezid ei toteuttanut hanketta, sillä hän uskoi rakennelman olevan mahdoton. Leonardon visio herätettiin henkiin vuonna 2001, kun pienempi hänen suunnitelmaansa perustuva silta rakennettiin Norjaan. 17. toukokuuta 2006 Turkin hallitus päätti rakentaa Leonardon sillan Kultaisen sarven yli.
Usein on luultu, että Leonardon tekniset keksinnöt olivat hänen alkuperäisiä tuotoksiaan, mutta tämä on väärä kuvitelma. Perustan Leonardon keksintöihin olivat luoneet hänen aikaisensa sotainsinöörit ja Arkhimedes antiikin aikana.  Myös hänen kykynsä laskea esim. murtolukujen kertolaskuja tai etenkin neliöjuuria oli olematon.
Suuren osan elämäänsä Leonardoa kiehtoi lentäminen, ja hän teki monia tutkimuksia lintujen lennosta. Niihin kuuluvat Koodeksi lintujen lennosta vuodelta 1505 ja useiden lentävien koneiden suunnitelmat, mukaan lukien helikopteri ja riippuliidin. Suurin osa suunnitelmista oli epäkäytännöllisiä, mutta riippuliidin on rakennettu ja sitä on käytetty onnistuneesti.
Leonardon piirros helikopterista
Leonardon auton rekonstruktio
Leonardon panssarivaunu pienoismallina
Leonardon laskuvarjon rekonstruktio
Leonardo legendana

Leonardon maine oli hänen omana elinaikanaan jo niin suuri, että Ranskan kuningas vei hänet Italiasta kuin pokaalin, ja kuninkaan on väitetty elättäneen Leonardoa hänen vanhetessaan ja pidellen häntä sylissään hänen kuollessaan. Vasari väittää teoksessaan Taiteilijaelämäkertoja noin 30 vuotta Leonardon kuoleman jälkeen hänen kykynsä ”ylittäneen luonnon”.
Kiinnostus Leonardoa kohtaan ei ole koskaan hiipunut. Kansanjoukot jonottavat yhä katsomaan hänen kuuluisimpia maalauksiaan, t-paitoihin painetaan hänen piirroksiaan ja kirjailijat, kuten Vasari, ihmettelevät edelleen hänen nerouttaan ja pohtivat hänen yksityiselämäänsä, erityisesti siitä, mihin joku niin älykäs henkilö todellisuudessa uskoi.
Giorgio Vasari aloittaa teoksessaan Leonardon elämää kuvaavan kappaleen vuonna 1568 seuraavin sanoin:
»Useasti näkee ihmisille virtaavan taivaan siunaamana valtavia luonnonlahjoja, mutta joskus yliluonnollista kauneutta, suloa ja taidokkuutta kasautuu yhdelle ainoalle ihmiselle niin runsain määrin, että mihin tahansa hän ryhtyykin, hänen jokainen tekonsa on jumalallinen. Jättäessään näin taakseen kaikki muut ihmiset hän selvästi osoittaa kyvykkyytensä olevan Jumalan lahja (niin kuin onkin), eikä ihmisen taidoilla saavutettu. Tämän osoitti todeksi Leonardo da Vinci, jonka ruumiin kauneutta ei koskaan voi kyllin ylistää ja jonka kaikissa toimissa oli ääretöntä viehätystä; lisäksi hän oli niin tavattoman etevä, että mihin tahansa vaikeaan ongelmaan hän suuntasi huomionsa, hän ratkaisi sen helposti.»
Taidemaalareiden, kriitikkojen ja historioitsijoiden jatkuva ihailu Leonardoa kohtaan on heijastunut useisiin muihin kirjallisiin kunnianosoituksiin. Baldassare Castiglione, Hovimiehen kirjoittaja, kirjoitti vuonna 1528: ”... yksi tämän maailman suurimmista taidemaalareista katsoo väheksyen tätä taidetta, jossa hänellä ei ole vertaistaan ...” kun taas nimellä ”Anonimo Gaddiano” tunnettu elämäkertakirjailija kirjoitti noin vuonna 1540: ”Hänen neronsa oli niin harvinaislaatuinen ja universaali, että voidaan sanoa luonnon toimineen kuin ihme hänen puolestaan ...”.
Leonardo legendana > Nerona

Erityisesti 1800-luvulla ihailtiin Leonardon neroutta. H. Fuseli kirjoitti vuonna 1801: ”Niin koitti aamu modernille taiteelle, kun Leonardo da Vinci aloitti kukoistuksen, joka jätti varjoonsa aiemman loiston: koostuen kaikista niistä osista, jotka yhdessä muodostavat nerouden ytimen ...” Saman toistaa A. E. Rio, joka kirjoitti vuonna 1861: ”Hän seisoi kaikkien muiden taiteilijoiden yläpuolella kykyjensä vahvuuden ja jalouden kautta.”
1800-luvulle tultaessa Leonardon muistikirjojen ja maalausten laajuus oli tiedossa. H. Taine kirjoitti vuonna 1866: ”Maailmassa ei saata olla toista esimerkkiä yhtä universaalista nerosta, niin kyvyttömästä täyttymykseen, niin täynnä kaipausta äärettömyyteen, niin luonnollisesti hienostunutta, niin edellä omaa vuosisataansa ja seuraavia vuosisatoja.”
Kuuluisa taidehistorioitsija Bernard Berenson kirjoitti vuonna 1896: ”Leonardo on se taiteilija, josta voidaan täydellisen kirjaimellisesti sanoa: kaikki, mihin hän koski, muuttui ikuiseksi kauneudeksi. Olkoonkin kallon leikkaus, rikkaruohon rakenne tai tutkielma lihaksista, hän muunsi sen viivan sekä valon ja varjon tuntumallaan ikuisiksi ajoiksi elämää välittäviksi arvoiksi.”
Kiinnostus Leonardon neroutta kohtaan on jatkunut laantumattomana: asiantuntijat tutkivat ja kääntävät hänen kirjoituksiaan, analysoivat hänen maalauksiaan käyttäen tieteellisiä menetelmiä, väittelevät attribuutioista ja etsivät teoksia, joista on kirjoitettu mutta joita ei ole koskaan löydetty. Liana Bortolon kirjoitti vuonna 1967: ”Koska hän oli kiinnostunut niin suuresta määrästä asioita, jotka saivat hänet tavoittelemaan tietoa kaikilla aloilla ... Leonardoa voidaan pitää, erittäin oikeutetusti, ylittämättömänä universaalina nerona, kaikkine termiin liittyvine levottomuutta herättävine pohjavireineen. Ihminen tuntee olonsa neron edessä nykyään yhtä epämukavaksi kuin 1500-luvulla. Viisi vuosisataa on kulunut, mutta silti tarkastelemme Leonardoa kunnioittavan pelokkaasti.”
Kirjallisuutta

Vinci, Leonardo da: Työpäiväkirjat.  (Suomentanut Laura Lahdensuu)  Helsinki:  Teos, 2009.  ISBN 978-951-851-146-8
Christ for the Nations

| Christ for the Nations |
| --- | --- |
Perustettu:  1948 (Raamattukoulu 1970)
Perustaja:  Gordon Lindsay
Kotipaikka:  Dallas, Texas
Aiheesta muualla
Sivusto
Infobox OKNimi-testi OK: 
Christ for the Nations (lyh. CFN, aik. The Voice of Healing) on yhdysvaltalainen raamattukoulu ja lähetysjärjestö. CFN:n perustaja on saarnaaja Gordon Lindsay, joka perusti lähetysjärjestön vuonna 1948. Vuosien aikana järjestön toiminta on laajentunut seurakuntarakennusten rakentamiseen, kristillisen opetuskirjallisuuden tuottamiseen. CFN on perustanut kansainvälisten raamattukoulujen yhdistyksen ja kouluttanut opiskelijoita raamattukoulussa. Raamattukoulu sijaitsee Dallasissa, Texasissa.
Christ for the Nations on houkutellut myös pohjoismaisia opiskelijoita. Muun muassa Carola Häggkvist aloitti opiskelun siellä vuonna 1988. Raamattukoulu on teologialtaan karismaattista ja fundamentaalista. Raamattukoulu on painottanut maailman valloittamista Jeesukselle World Outreach-lähetysjärjestönsä kautta. CFN on kertonut auttaneensa perustaaman tuhansia uusia seurakuntia, pääasiassa kolmanteen maailmaan.
Hovin kartano (Vihti)

| Hovin kartano |
| --- | --- |
Sijainti:  Vihti, Suomi
Koordinaatit:  60°25′08″N 24°22′31″E﻿ / ﻿60.41892214°N 24.37531832°E﻿ / 60.41892214; 24.37531832
Rakennustyyppi:  Kartanon päärakennus
Valmistumisvuosi:  Années 1770
 fiHovin kartano 
  
Hovin kartano (myös Suontaan Hovi) on kartano Vihdissä. Kartano sijaitsee noin kolme kilometriä Vihdin kirkonkylästä itään. Perimätieto kertoo Ruotsin kuningas Kustaa III:n yöpyneen Hovissa eräällä matkallaan vuosien 1788–1789 Kustaa III:n sodan aikana. Hovia isännöi tuolloin Nassokin-suku.lähde?
Hovin ensimmäisiä omistajia ovat olleet Olli Ollinpoika 1539–1571, Matti Jussinpoika 1572–1574 ja Jaakko Sipinpoika 1575–1584. Vuosina 1627–1752 kartanon omisti Jakob Karlson Skoo, joka aateloitiin vuoden 1630 tienoilla nimellä Hästesko-Fortuna. Axel Gotthard Nassokin omisti tilan vuosina 1769–1784. Vuosina 1784–1812 tila oli jaettuna kahteen osaan. Kruununnimismies Gustav Adolf Engblom omisti tilan vuosina 1838–1874. Valtion koestuslaitoksen (MTT:n edeltäjä) omistuksessa tila oli vuosina 1975–1994. Sittemmin se on ollut taas yksityisomistuksessa.lähde?
Museovirasto on määritellyt kartanoa ympäröivän Suontaan viljelymaiseman  yhdeksi Suomen valtakunnallisesti merkittävistä rakennetuista kulttuuriympäristöistä.
Ruotsin jalkapallo

| Ruotsin jalkapallo |
| --- | --- |
 Strawberry Arena on Ruotsin jalkapallomaajoukkueen kotistadion.
Valtio:  Ruotsi
Lajiliitto:  Ruotsin jalkapalloliitto
Maajoukkue(et):   Miehet  Naiset 
Rekisteröidyt pelaajat:  440 466 (2023)
Infobox OKVirheellinen NIMI-arvo: 
Ruotsin jalkapallomaajoukkue vuonna 1908.
Ruotsissa jalkapallo on maan suosituin urheilulaji. Maassa on yhteensä 240 000 lisensoitua pelaajaa. Ruotsin jalkapalloliitto on perustettu vuonna 1904. Maajoukkue taas pelasi ensimmäisen ottelunsa vuonna 1908.
Liigasysteemi

Ruotsissa jalkapallon korkein sarjataso on nimeltään Allsvenskan. Ensimmäinen kausi pelattiin vuosina 1924-1925. Sarjassa pelaa 16 seuraa, jotka pelaavat kaikki 30 ottelua. Allsvenskanissa on ollut vuodesta 2008 lähtien kaksinkertainen sarja. Allsvenskanissa jaetaan mitalit neljälle parhaalle seuralle. Sarjan hallitsevalla mestarilla Malmö FF:lla on myös eniten mestaruuksia kautta aikain, yhteensä 20. Toiseksi korkein sarjataso on Superettan, jonne kaksi Allsvenskanin huonoimmaksi sijoittunutta seuraa putoavat. Superettanin kaksi parhaiten sijoittunutta seuraa nousevat tilalle. Superettan perustettiin vuonna 2000. Jalkapalloseuroja toimii enimmäkseen Etelä- ja Keski-Ruotsissa. Vuoteen 1974 asti ulkomaalaispelaajat olivat Allsvenskanissa kiellettyjä.
Cupsysteemi

Jalkapallon Ruotsin cupissa pelaa 16 joukkuetta Allsvenskanista, 16 joukkuetta Superettanista sekä 68 joukkuetta alemmilta sarjatasoilta. Turnauksen voittaja selviytyy Eurooppa-liigan karsintoihin, ja kohtaa Ruotsin supercup-ottelussa Allsvenskanin voittajan. Ruotsin cupin voittajajoukkue palkitaan Gustaf VI Adolfs-pokaalilla. Jalkapallon Ruotsin cup pidettiin ensimmäisen kerran vuonna 1941. Nykyinen hallitseva mestari on Djurgårdens IF FF, joka voitti vuoden 2018 turnauksen finaalissa Malmö FF:n. Malmö on voittanut turnauksen 14 kertaa, ja on näin jalkapallon Ruotsin cupin historian menestynein joukkue. Jalkapallon Ruotsin cupia televisioi C More. Ruotsissa järjestetään myös jalkapallon naisten Ruotsin cupia, jossa hallitseva mestari on turnauksen kolmesti perättäin voittanut FC Rosengård.
Maaottelumenestys

Ruotsin jalkapallomaajoukkue pelasi ensimmäisen kansainvälisen ottelunsa 12. heinäkuuta 1908, jolloin se voitti Norjan lukemin 11-3. Vuoden 1958 maailmanmestaruuskilpailut pidettiin Ruotsissa. Isäntäjoukkue eteni aina finaaliin saakka, jossa se kuitenkin hävisi Brasilialle lukemin 2-5. Ruotsin maajoukkue on voittanut myös MM-pronssia vuosina 1950 ja 1994. Venäjällä pidetyissä maailmanmestaruuskilpailuissa 2018 Ruotsi voitti viidestä ottelustaan kolme ja hävisi kaksi. Joukkue hävisi kilpailun puolivälierissä Englannin joukkueelle 0-2. Eniten maaotteluita Ruotsin paidassa on Anders Svenssonilla, joka pelasi 148 peliä. Eniten maaottelumaaleja ruotsalaisista on Zlatan Ibrahimovicilla.
Naisten jalkapallo

Ruotsin naisten jalkapallomaajoukkue on saavuttanut maailmanmestaruushopeaa vuoden 2003 kilpailuissa. Se on myös voittanut EM-kultaa vuonna 1984. Ruotsin naisjoukkue pelasi ensimmäisen kansainvälisen ottelunsa vuonna 1973 Suomea vastaan. Ottelu päättyi 0-0. Ruotsissa naisten korkein sarjataso on Damallsvenskan, jossa pelaa 12 joukkuetta. Hallitseva mestari on Piteå IF. Maratontaulukon paras joukkue on Rosengård. Parhaalle naisjalkapalloilijalle on jaettu vuodesta 1990 lähtien Diamantbollen-palkintoa. Lotta Schelin on voittanut palkinnon viisi kertaa.
Fanikulttuuri

Suurin yleisökapasiteetti (50 000) on Ruotsissa Friends Arenalla, jossa AIK pelaa kotiottelunsa. Allsvenskan-kaudella 2018 suurin yleisökeskiarvo kotiotteluissa seuroista oli Hammarbyn 23 679 katsojaa, pienin taas Dalkurdin 1 058. Ruotsissa kuten monessa muussakin maassa esiintyy katsomoväkivaltaa. Väkivaltaisille katsojille voidaan Ruotsissa antaa porttikielto otteluihin. Otteluissa rähinöinnin vähentämiseksi Ruotsissa on myös ehdotettu pitää lippuja hankkivista katsojista rekisteriä. Otteluja televisioi sveitsiläinen Kentaro-yhtiö. Vuonna 2007 Tukholman poliisi pidätti 110 jalkapallofania ennen ottelua estääkseen tappelun. Samana vuonna Ruotsin poliisi pidätti Åstorpissa 85 jalkapallohuligaania mellakoinnista.
Aiheesta muualla

Wikimedia Commonsissa on kuvia tai muita tiedostoja aiheesta .
Ruotsin jalkapalloliiton sivut
Allsvenskanin mestaruuspalkinto.
Henrik Larsson EM-kilpailuissa 2004.
Lori Lightfoot

| Lori Lightfoot |
| --- | --- |

Chicagon 56. pormestari
 20. toukokuuta 2019 –  
Edeltäjä:  Rahm Emanuel
Henkilötiedot
Syntynyt: 4. elokuuta 1962 (ikä 62) Massillon, Ohio, Yhdysvallat
Ammatti:  asianajaja
Puoliso:  Amy Eshleman
Lapset:  1
Tiedot
Tutkinnot:  Michiganin yliopisto   Chicagon yliopisto
Uskonto:  kristinusko
 Nimikirjoitus
Lori Elaine Lightfoot (4. elokuuta 1962 Massillon, Ohio, Yhdysvallat) on yhdysvaltalainen asianajaja ja poliitikko, joka valittiin huhtikuussa 2019 Chicagon pormestariksi. Hän on virassa ensimmäinen afroamerikkalainen nainen ja ensimmäinen avoin homoseksuaali. Lightfoot on toiminut muun muassa liittovaltion apulaissyyttäjänä, ja hän on ollut monissa Chicagon poliisilaitosta tutkivissa elimissä. Hän johti poliisilaitosta tutkinutta työryhmää, jonka pormestari Rahm Emanuel oli asettanut Laquan McDonaldin murhan jälkeen.
Nuoruus ja opiskelu

Lori Lightfoot syntyi vuonna 1962 Ohion pohjoisosassa sijaitsevassa Massillonin teollisuuskaupungissa. Hän oli nuorin perheen neljästä lapsesta, ja hänen vanhempansa olivat työväenluokkaisia. Elijah-isä oli kuuroutunut ennen Lorin syntymää oltuaan koomassa lähes vuoden ajan keuhkokuumeen seurauksena. Elijah teki perheensä elättämiseksi kuitenkin kahta ja joskus kolmeakin työtä. Ann-äiti työskenteli puolestaan erilaisissa matalapalkkaisissa mielisairaaloiden ja hoitokotien työtehtävissä.
Lorin äiti Ann kannusti tytärtänsä opiskelemaan. Hän oli Massillonissa sijaitsevan Washington High Schoolin ainoita afroamerikkalaisia opiskelijoita. Hän oli koulussa aktiivinen ja pelasi pelintekijänä tyttöjen koripallojoukkueessa ja oli kolmesti luokan puheenjohtaja. Lightfoot aloitti yliopisto-opinnot vuonna 1980 Michiganin yliopistossa, missä hän suuntautui politiikan tutkimukseen. Valmistuttuaan Lightfoot muutti Washingtoniin, missä hän toimi ensin republikaani Ralph Regulan ja sen jälkeen demokraatti Barbara Mikulskin avustajana.
Washingtonin kokemukset innostivat Lightfootin hakemaan Chicagon yliopiston oikeustieteelliseen tiedekuntaan, johon hän sai vuonna 1986 täyden stipendin. Hän valmistui vuonna 1989.
Ura > Asianajajana

Lightfoot sai valmistuttuaan paikan lakitoimisto Mayer Brownilta. Hän lähti sieltä 1990-luvulla, vaikka on senkin jälkeen työskennellyt toimiston kanssa. Hänestä tuli liittovaltion apulaisasianajaja, joka toimi syyttäjänä muun muassa huumeoikeudenkäynneissä sekä poliittista korruptiota ja konkurssihuijauksia koskevissa tapauksissa.
Chicagon poliisitarkastaja valitsi vuonna 2002 Lightfootin johtamaan poliisin ammattityöskentelyä valvovaa elintä, kun poliisilaitos oli saanut monia valituksia poliisien käyttäytymisestä. Lightfoot toimi hetken myös Chicagon poliisilautakunnan puheenjohtajana. Pormestari Rahm Emanuel valitsi Lightfootin vuonna 2015 poliisin toimia tutkineen työryhmän johtoon. Emanuel oli perustanut työryhmän, kun poliisit olivat ampuneet 17-vuotias afroamerikkalaisen Laquan McDonaldin kuoliaaksi. McDonaldiin oli osunut 16 laukausta. Työryhmä jätti vuonna 2016 raportin, joka todisti Chicagon poliisilaitoksen rasismista ja järjestämällisistä epäonnistumisista.
Ura > Nousu pormestariksi

Toimiessaan työryhmässä Lightfoot päätti pyrkiä Chicagon pormestariksi, koska hän näki, kuinka erityisesti monet afroamerikkalaiset nuoret miehet jäivät kaupungissa lopulta ilman mahdollisuuksia ja jotkut tulivat murhatuiksi. Monet uskoivat vielä vuoden 2018 alkupuolella, että Emanuel saisi kolmannen kautensa pormestarina. Harva uskalsi edes lähteä mukaan kilpaan, mutta toukokuussa 2018 Lightfoot ilmoitti lähtevänsä pormestarivaaleihin. Emanuel ilmoitti syyskuussa, ettei pyrkisi jatkokaudelle.
Pormestarikilvassa oli useita ehdokkaita, eikä Lightfootia pidetty aluksi varteenotettavana ehdokkaana. Hänen kampanjansa, joka painotti muun muassa poliisilaitoksen uudelleenjärjestelyä, viehätti kuitenkin senhetkiseen tilanteeseen kyllästyneitä äänestäjiä. Vaalien ensimmäisellä kierroksella Lightfoot sai 17,5 prosenttia äänistä, kun toiseksi sijoittunut Toni Preckwinkle sai 16,1 prosenttia. Tämän jälkeen moni merkittävä tekijä alkoi tukea Lightfootia, joka sai myös paljon vaalilahjoituksia. Toisen kierroksen Lightfoot voitti lopulta selkeällä äänienemmistöllä, sillä hän sai 74 prosenttia kaikista äänistä ja voitti jokaisessa Chicagon 50:stä vaalipiiristä. Lightfoot on Chicagon ensimmäinen afroamerikkalainen naispormestari ja ensimmäinen avoimesti homoseksuaali pormestari.
Aiheesta muualla

Kuvia tai muita tiedostoja aiheesta Lori Lightfoot Wikimedia Commonsissa
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Saksa  Yhdysvallat 
Muut:  SNAC
Stora Frö och Haga park

| Stora Frö och Haga park |
| --- | --- |
 Stora Frö och Haga park
 Koordinaatit: 56°34′19″N, 16°25′01″E 
Valtio:   Ruotsi
Lääni:  Kalmarin lääni
Maakunta:  Småland
Kunta:  Mörbylånga
Väkiluku (31.12.2023):  232
Stora Frö och Haga park on taajama Mörbylångan kunnassa Kalmarin läänissä Smålandin historiallisessa maakunnassa Ruotsissa. Taajamassa oli 232 asukasta vuoden 2023 lopussa.